作者:常建
標題:贈三侍禦
內容:高山臨大澤，正月蘆花幹。陽色燻兩崖，不改青松寒。士賢守孤貞，古來皆共難。明君錯甚才，臺上飛三鸞。操與霜雪明，量與江海寬。束身視天涯，安能窮波瀾。孤鶴在枳棘，一枝非所安。逸翮望絕霄，見欲淩雲端。層臺何其高，山石流洪湍。固知非天池，鳴躍同所歡。誰念獨枯槁，四十長江幹。責躬貴知己，效拙從一官。折翮悲高風，苦饑候朝餐。湖月映大海，天空何漫漫。託身未知所，謀道庶不刊。吟彼喬木詩，一夕常三歎。